text: [{"text_idx": "#000001", "text": "Sum sma\u0301drongur minnist eg, at vit \u2013 no\u0301gvir dreingir i\u0301 grannalagnum \u2013 plagdu at vera yviri hja\u0301 Jo\u0301gvani javnaldrinum og lurta eftir enskum fo\u0301tbo\u0301lti. Hetta var i\u0301 teirri ti\u0301\u00f0ini, ta\u0301 g\u00f8ta gekk framvi\u00f0 \u00f8llum hu\u0301sunum nor\u00f0eftir \u2013 a\u0301\u00f0renn gar\u00f0arnar. Tey h\u00f8vdu besta signali\u00f0 i\u0301 u\u0301tvarpsto\u0301linum, og har l\u00e6rdu vit eisini so n\u00f8kulunda at fo\u0301ta okkum i\u0301 enskum fo\u0301tbo\u0301ltsma\u0301li. Vit vo\u0301ru heilhuga\u00f0ir United fjepparar, a\u0301virka\u00f0ir av s\u00f8guni um flogvanlukkuna i\u0301 1958 og ikki minni hugtiknir av, hvussu skjo\u0301tt felagi\u00f0 aftur reistist. Ein av hetjunum hja\u0301 okkum, Bobby Charlton, sum um dagarnar fylti a\u0301ttati, var vi\u00f0 a\u0301 teirri vanlukku fer\u00f0ini i\u0301 58. Eg var so heppin at sleppa at heilsa uppa\u0301 mannin i\u0301 1978, ta\u0301 eg vi\u00f0 dreingjalandsli\u00f0num, sum saman vi\u00f0 unglingalandsli\u00f0num, var a\u0301 kappingarfer\u00f0 i\u0301 G\u00f8teborg. Charlton og hansara menn lutto\u0301ku i\u0301 millumlandakapping fyri veteranlandsli\u00f0."}, {"text_idx": "#000002", "text": "A\u0301 hesi fer\u00f0ini royndu vit okkum a\u0301 fyrsta sinni a\u0301 grasli\u0301ki. FSF var v\u00e6l umbo\u00f0a\u00f0 a\u0301 fer\u00f0ini og eisini Jo\u0301gvan Arge \u2013 sum, umframt at siga fra\u0301 dystunum, eisini gj\u00f8rdi samr\u00f8\u00f0ur vi\u00f0 leikarar, venjarar og umbo\u00f0 fyri FSF um grasli\u0301ki sum framti\u0301\u00f0arm\u00f8guleika i\u0301 F\u00f8royum. Helst var hetta startskoti\u00f0 til eina tilgongd, sum 8 a\u0301r seinni f\u00f8rdi til, at fyrsti grasli\u0301kisv\u00f8llurin i\u0301 F\u00f8royum gj\u00f8rdist veruleiki."}, {"text_idx": "#000003", "text": "A\u0301\u00f0renn skipa\u00f0ur fo\u0301tbo\u0301ltur var her a\u0301 sta\u00f0num, hildu r\u00e6ttiliga no\u0301gv vi\u00f0 KI\u0301, og eg var ein av teimum. Eg minnist, at eg slapp vi\u00f0 pa\u0301pa og pa\u0301pabeiggja mi\u0301num til Havnar i\u0301 72 at hyggja eftir avgerandi dystinum i\u0301millum HB \u2013 KI\u0301. Javnleikur var no\u0301g miki\u00f0 fyri KI\u0301, me\u00f0an HB ma\u0301tti vinna. John Eysturoy, sum var venjari hja\u0301 NSI\u0301, i\u0301 1978 hugsi eg, ta\u00f0 var, leg\u00f0i HB a\u0301 odda, men eitt li\u0301ti\u00f0 korter fyri leiklok javna\u00f0i Eiler Jacobsen fyri KI\u0301, sum harvi\u00f0 vann meistaraskapin, og ta\u00f0 var samstundis si\u0301\u00f0sta a\u0301ri\u00f0, at tiltikna 66-li\u00f0i\u00f0 vann meistaraskapin."}, {"text_idx": "#000004", "text": "Aftur til ti\u0301\u00f0ina sum sma\u0301drongur her u\u0301ti a\u0301 lei\u00f0ini \u2013 til ti\u0301\u00f0ina, a\u0301\u00f0renn v\u00f8llurin vi\u00f0 L\u00f8kina var li\u00f0ugur. Vit sp\u00e6ldu allasta\u00f0ni, har ta\u00f0 yvirh\u00f8vur lat seg gera. Eitt ma\u0301l i\u0301 hv\u00f8rjum enda, so gekk ta\u00f0. Fleiri lokal fo\u0301tbo\u0301ltsfel\u00f8g vo\u0301ru aktiv ta\u0301. Vit her u\u0301ti h\u00f8vdu RB, naka\u00f0 longur inni var RI\u0301F og so var GB \u2013 sum h\u00f8vdu heimav\u00f8ll a\u0301 v\u00f8llinum vi\u00f0 sku\u0301lan a\u0301 Glyvrum. Sku\u0301lagar\u00f0urin vi\u00f0 Rituvi\u0301kar sku\u0301la var eisini ein fi\u0301nur v\u00f8llur, sum vit, sum gingu fyrstu sku\u0301laa\u0301rini i Rituvi\u0301k, h\u00f8vdu sto\u0301ra gle\u00f0i av. Rituvi\u0301kar I\u0301tro\u0301ttarfelag (RI\u0301) bru\u0301ktu annars vanliga sku\u0301lagar\u00f0in omanfyri gamlasku\u0301la at sp\u00e6la a\u0301, men ta einu fer\u00f0ina minnist eg, at vit sp\u00e6ldu uppi a\u0301 Ga\u0301safelli. Har var eitt ri\u0301miliga sl\u00e6tt \u00f8ki, og so bru\u0301ktu vit steinar til ma\u0301l."}, {"text_idx": "#000005", "text": "Her u\u0301ti i\u0301 Runavi\u0301k skiftu vit i\u0301millum ymsar v\u00f8llir \u2013 umframt teir sma\u0301u, sum vo\u0301ru at finna uttanfyri at kalla hv\u00f8rji hu\u0301s. Ein v\u00e6lda\u0301mdur v\u00f8llur var har, sum Heilsumi\u00f0st\u00f8\u00f0in og fyrrverandi politist\u00f8\u00f0in nu\u0301 eru. So hv\u00f8rt bygningar komu, ma\u0301ttu vit flyta okkum. Ein teigur sunnan- og ni\u00f0anfyri hja\u0301 Peturi Hammer bleiv r\u00e6ttiliga no\u0301gv bru\u0301ktur. Har minnist eg, at Pauli, beiggi venjaralegenduna Tummas Jacobsen, onkunti\u0301\u00f0 plagdi at ganga vi\u00f0 filmsuppt\u00f8kuto\u0301linum, so vit kundu betra st\u00f8\u00f0i\u00f0 \u2013 so ta\u00f0 ra\u0301ddi um at gera s\u00e6r o\u0301mak. Teir beiggjarnir mundu vera teir fyrstu her um lei\u00f0ir, eg veit um, sum u\u0301tvega\u00f0u s\u00e6r enskar bu\u0301nar at sp\u00e6la vi\u00f0. Eg meini, Pauli hev\u00f0i landsli\u00f0sbu\u0301nan, me\u00f0an Ru\u0301ni sja\u0301lvandi var i\u0301 United bu\u0301na. Millum v\u00e6lda\u0301mdu ensku li\u00f0ini her u\u0301ti ta\u0301, umframt United, vo\u0301ru Tottenham, Nottingham Forest og eg hugsi eisini Stoke hev\u00f0i onkran fjeppara, me\u00f0an Liverpool i\u0301 sto\u0301ran mun hev\u00f0i fjepparar longri inni a\u0301 lei\u00f0ini."}, {"text_idx": "#000006", "text": "Ta\u0301 Ja\u0301kup Mortensen keypti hu\u0301sini fra\u0301 Salomon, var ein fi\u0301nur grasv\u00f8llur har ni\u00f0anfyri hu\u0301sini, sum vit plagdu at sp\u00e6la a\u0301, og eisini var stykki\u00f0 serstakliga v\u00e6l egna\u00f0 at sleta oman i\u0301gj\u00f8gnum, men alt hetta fekk ein bra\u0301\u00f0an enda, ta\u0301 Jonna fo\u0301r undir at gera urtagar\u00f0 a\u0301 \u00f8kinum. Urtagar\u00f0urin bleiv b\u00e6\u00f0i sto\u0301rur og vakur og er ta\u00f0 enn, men vi\u00f0 honum fo\u0301r so ein fi\u0301nur fo\u0301tbo\u0301ltsv\u00f8llur \u2013 fyri ikki at tala um ha\u0301lkubreytina. Ja\u0301kup arbeiddi i\u0301 Sparikassanum, sum lat upp deild i\u0301 69. Ein starvsfelagi Ja\u0301kups, sum starva\u00f0ist her a\u0301 sta\u00f0num eitt skifti ta\u0301, var hin so kendi HB a\u0301leyparin Heri Nols\u00f8e, og eg minnist, at hann var ofta vi\u00f0 og vandi i\u0301 Rituvi\u0301kar Sku\u0301la. Skiftingarru\u0301mini i\u0301 Rituvi\u0301k blivu eisini no\u0301gv bru\u0301kt sum skiftiru\u0301m fyrstu a\u0301rini, ta\u0301 dystur var i\u0301 Runavi\u0301k, men onkunti\u0301\u00f0 skiftu vit eisini i\u0301 kjallaranum hja\u0301 Ja\u0301kupi, har allar hur\u00f0ar alti\u0301\u00f0 hava veri\u00f0 opnar fyri NSI\u0301."}, {"text_idx": "#000007", "text": "Fo\u0301tbo\u0301ltsv\u00f8llurin var li\u00f0ugur i\u0301 1972, og ta\u00f0 gingu ikki meira enn tvey a\u0301r, til vit a\u0301 fyrsta sinni vo\u0301ru i\u0301 finaluni, har vit m\u00f8ttu TB. Tveir dystir skuldu til, og vit taptu heimadystin 2 \u2013 0 og sp\u00e6ldu javnt 2-2 seinna dystin, aftana\u0301 at hava veri\u00f0 a\u0301 odda 2 \u2013 0 eitt skifti. Tv\u00f8royramenn munnu hava kent seg r\u00e6ttiliga tryggar, ella hava teir veri\u00f0 framskygdir, ti\u0301 ta\u0301 dysturin var li\u00f0ugur, fingu vit eisini steyp, har a\u0301 sto\u0301\u00f0 prenta\u00f0 Nr. 2 NSI\u0301. Bli\u0301\u00f0skapurin var annars o\u0301f\u00f8rur, m.a. sluppu vit at svimja a\u0301 Tv\u00f8royri \u2013 sum var forkunnugt fyri okkum her a\u0301 sta\u00f0num ta\u0301, eins og ta\u00f0 framvegis er \u2013 og so vo\u0301ru vit eisini i\u0301 Fa\u0301mjin og so\u0301u fyrsta f\u00f8royska flaggi\u00f0."}, {"text_idx": "#000008", "text": "Tvey a\u0301r seinni vo\u0301ru vit aftur i\u0301 finaluni, hesafer\u00f0 i\u0301mo\u0301ti KI\u0301 og enn einafer\u00f0 taptu vit tepurt. Minnist fra\u0301 dystinum i\u0301 Runavi\u0301k, at Magnus Rasmussen fekk eitt so fra\u0301ger\u00f0a gott ma\u0301l. I\u0301 grein um dystin aftana\u0301 skrivar Nor\u00f0ly\u0301si\u00f0, at framti\u0301\u00f0in hja\u0301 NSI\u0301 s\u00e6r bj\u00f8rt u\u0301t, og solei\u00f0is bleiv ta\u00f0 eisini. At ta\u00f0 bar til at r\u00f8kka so go\u0301\u00f0um u\u0301rslitum, ho\u0301ast so fa\u0301 a\u0301r a\u0301 baki, var uttan iva takka\u00f0 veri\u00f0 teim sma\u0301u v\u00f8llunum a\u0301 grasteigum kring um allasta\u00f0ni og ta\u0301 so Ja\u0301kup, Tummas, Da\u0301njal og Arni W. Joensen, sa\u0301li, og a\u00f0rir go\u0301\u00f0ir menn, saman vi\u00f0 foreldrum vi\u00f0 eldhuga, skipa\u00f0u venjing og tilr\u00e6ttalegging a\u0301 besta ha\u0301tt, var grundarlag fyri go\u0301\u00f0um u\u0301rslitum skjo\u0301tt til sta\u00f0ar, ho\u0301ast felagi\u00f0 i\u0301 almennum fo\u0301tbo\u0301ltsh\u00f8pi ikki hev\u00f0i so mong a\u0301r a\u0301 baki."}, {"text_idx": "#000009", "text": "U16-dreingir hja\u0301 NSI\u0301 stevna i\u0301mo\u0301ti FM"}, {"text_idx": "#000010", "text": "Seinasta umfari\u00f0 ver\u00f0ur sp\u00e6lt leygardagin 4. oktobur 2014. NSI\u0301 sp\u00e6lir i\u0301mo\u0301ti AB a\u0301 Argjum. Undir lei\u00f0slu av Jens Martin Knudsen kunnu okkara ungu dreingir tryggja s\u00e6r FM komandi leygardag. NSI\u0301 U16 liggja i\u0301 l\u00f8tuni fremst vi\u00f0 32 stigum fyri 13 dystir. I\u0301 h\u00f8lunum er B36 vi\u00f0 30 stigum. Av ti\u0301 at NSI\u0301 er betri enn..."}, {"text_idx": "#000012", "text": "Mikudagin 1 september kl 18.00 skipar Ungdo\u0301msnevndin hja\u0301 NSI\u0300 fyri stu\u00f0ulsrenning fyri tey yngru. Hvat er stu\u00f0ulsrenning? Fo\u0301tbo\u0301ltssp\u00e6larar (b\u00e6\u00f0i gentir og dreingir) hja\u0301 NSI\u0301 fara mikudagin 1. september kl 18.00 at renna so langt sum tey kla\u0301ra i\u0301 30 min. Hv\u00f8rjum stu\u00f0li eg? Stu\u00f0ulin skal bru\u0301kast til rakstur av ungdo\u0301msarbei\u00f0inum hja\u0301 NSI\u0300 Hvussu stu\u00f0li..."}, {"text_idx": "#000014", "text": "Ho\u0301pin av kappingum og dystum hava veri\u00f0 vi\u00f0 L\u00f8kin a\u0301 Eystanstevnu hetta vikuskifti\u00f0. Adrian Dalsa\u0301 to\u0301k hesar myndirnar fri\u0301ggjadagin. B\u00f8rn undir sku\u0301laldur leiktu kapping vi\u00f0 L\u00f8kin. [nggallery id=155] Si\u0301\u00f0an fo\u0301r sto\u0301ra karneval-gongan oman a\u0301 stevnu\u00f8ki\u00f0 [nggallery id=156]"}, {"text_idx": "#000020", "text": "Navigare ny\u0301ggjur h\u00f8vu\u00f0sstu\u00f0ul hja\u0301 NSI\u0301"}, {"text_idx": "#000021", "text": "Ta\u00f0 gle\u00f0ir okkum at kunngera, at Navigare og NSI\u0301 hava gj\u00f8rt eina avtalu, sum merkir, at Navigare er ny\u0301ggjur h\u00f8vu\u00f0sstu\u00f0ul hja\u0301 NSI\u0301 n\u00e6stu tvey a\u0301rini. Navigare er ein lokal fyrit\u00f8ka, i\u00f0 var\u00f0 stovna\u00f0 i\u0301 1966. Seinnu a\u0301rini er fyrit\u00f8kan vaksin no\u0301gv, solei\u00f0is at Navigare i\u0301 dag er ein sto\u0301r og sterk fyrit\u00f8ka, i\u00f0 eigur 13..."}]